Câte amenzi a dat Jandarmeria la meciul dintre Rapid și FCSB
Jandarmeria Bucureşti anunţă că au fost aplicate nouă sancţiuni contravenţionale, în valoare totală de 32.250 de lei, după meciul Rapid – FCSB, scor 2-0, din ultima etapă a play-off-ului Superligii, disputat, duminică seară, pe Arena Naţională.
Potrivi Jandarmeriei, dintre acestea, o sancţiune contravenţională, în valoare de 10.000 de lei, au fost aplicate organizatorului evenimentului sportiv, iar trei sancţiuni contravenţionale, în valoare totală de 20.400 de lei, au fost aplicate societăţii specializate de pază şi protecţie, pentru nerespectarea obligaţiilor ce le revin.
De asemenea, a fost constatat şi întocmit un act de sesizare în vederea înaintării către organele abilitate, în conformitate cu prevederile art. 371 din Codul Penal şi au fost aplicate trei sancţiuni complementare privind interzicerea accesului la competiţiile sportive pe o perioadă de şase luni.
În continuare, se fac verificări pentru identificarea şi sancţionarea altor persoane care au încălcat legislaţia în vigoare, a precizat Jandarmeria.
Echipa Rapid Bucureşti a învins duminică seara, pe teren propriu, scor 2-0, gruparea campioană a României, FCSB, în ultimul meci al Superligii din acest sezon.